Alyson Hannigan

Alyson Lee Hannigan (s. 24. maaliskuuta 1974 Washington DC, Yhdysvallat) on yhdysvaltalainen näyttelijä. Hän on näytellyt muun muassa televisiosarjassa "Buffy, vampyyrintappaja" (1997–2003), elokuvasarjassa "American Pie" (1999–2012) ja televisiosarjassa "Ensisilmäyksellä" (2005–2014). 
Nuoruus.
Alyson Hanniganin isä Albert Hannigan oli rekkakuski ja äiti Emilie Posner kiinteistönvälittäjä. Molemmat ovat työskennelleet aikoinaan myös valokuvaajina. Hannigan on äitinsä puolelta juutalainen, ja hänellä on myös irlantilaista sukutaustaa. Hanniganin vanhemmat erosivat hänen ollessa kaksivuotias, ja Hannigan muutti äitinsä kanssa Atlantaan.
Hannigan esiintyi neljävuotiaana muun muassa McDonald’sin ja Six Flagsin huvipuiston mainoksissa. 11-vuotias Hannigan ja hänen äitinsä muuttivat vuonna 1985 Los Angelesiin, jossa Hannigan alkoi luoda näyttelijän uraa samalla kun kävi North Hollywoodin high schoolia. Hän valmistui North Hollywoodista vuonna 1992.
Ura.
Hanniganin ensimmäinen elokuva oli "Impure Thoughts", joka julkaistiin vuonna 1985. Hänen ensimmäinen merkittävä elokuvansa Hollywoodissa oli kuitenkin vuonna 1988 ilmestynyt tieteiskomedia "Äitipuoli avaruudesta", josta Hannigan sai Young Artist Awardsin parhaan nuoren naisnäyttelijän ehdokkuuden. Elokuvassa "Äitipuoli avaruudesta" näytteli sattumalta myös hänen tuleva "Buffy"-kollegansa Seth Green, joka esitti sekä elokuvassa että sarjassa Hanniganin poikaystävää.
1990-luvun alku.
Hanniganilla oli 1990-luvun alussa päärooli lyhytikäisessä televisiosarjassa "Free Spirit", josta hän sai Young Artist -palkinnon parhaan nuoren tv-näyttelijän kategoriassa. Lisäksi hän näytteli pieniä rooleja muun muassa televisiosarjoissa "Rooman sheriffi" ja "Enkelin kosketus" sekä näytteli televisioelokuvissa, kuten "Väärät vanhemmat" (1991) ja "Sopimaton suhde" (1996).
"Buffy".
Vuonna 1997 Hannigan sai osan uudesta televisiosarjasta "Buffy, vampyyrintappaja". Hän esitti nimihenkilö Buffy Summersin parasta ystävää Willow Rosenbergia, joka sarjan aikana kehittyi ujosta koulutytöstä voimakkaaksi noidaksi. Sarjan neljännellä kaudella vuonna 2000 Willow tuli ulos kaapista ja aloitti suhteen Tara-nimisen naisen kanssa. Willow oli yksi television ensimmäisiä lesbosuhteessa eläviä päähenkilöitä. Hannigan oli mukana kaikilla sarjan seitsemällä tuotantokaudella, kunnes sarja päättyi vuonna 2003. Hannigan vieraili lisäksi muutamaan otteeseen Willow’na "Buffyn" spin-off -sarjassa "Angel".
Muut työt.
Hannigan näytteli myös muutamassa elokuvassa, kuten vuonna 1998 Tom Everett Scottin kanssa elokuvassa "Kuolema kulkee kampuksella". Seuraavana vuonna hän näytteli ensimmäisen kerran huilisti Michelle Flahertya "American Pie" -elokuvasarjan ensimmäisessä osassa. Hannigan oli mukana vielä kolmessa seuraavassa "American Pien" osassa vuosina 2001, 2003 ja 2012. 
"Buffyn" päätyttyä vuonna 2004 Hannigan sai roolin Lontoossa esitettävästä näytelmästä "Kun Harry tapasi Sallyn". Hänen vastanäyttelijänään oli Luke Perry. Hanniganilla on lisäksi ollut sivurooli televisiosarjassa "Veronica Mars", ja 2005–2014 hän näytteli tilannekomediasarjassa "Ensisilmäyksellä" () lastentarhanopettaja Lily Aldrinina.
Yksityiselämä.
Hannigan on ollut vuodesta 2003 lähtien naimisissa entisen "Buffy"-kollegansa Alexis Denisofin kanssa. He tapasivat "Buffyn" kuvauksissa muutamaa vuotta aiemmin. Denisof oli aluksi haluton tapailemaan Hannigania, koska tämä oli hänen työtoverinsa. Vuoden ystävyyden ja Denisofin sarjasta lähdön jälkeen he alkoivat kuitenkin tapailla, ja pari meni naimisiin syksyllä 2003. Hannigan ja Denisof ovat Joss Whedonin pojan Ardenin kummivanhemmat. Ennen suhdettaan Denisofin kanssa Hannigan tapaili muun muassa Marilyn Mansonin rumpalia Ginger Fishiä.
Hanniganin esikoistytär syntyi 2009, toinen 2012 Hannigan.